2014.gada \_\_\_.\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Noteikumi par atbalstu iesācējuzņēmumu apmācību un semināru rīkošanai**

*Izdoti saskaņā ar Ministru kabineta iekārtas likuma 31.panta pirmās daļas 3.punktu*

**I. Vispārīgie jautājumi**

1. Noteikumi nosaka atbalsta piešķiršanas nosacījumus Latvijas Republikā reģistrētu komersantu, biedrību vai nodibinājumu (turpmāk – pasākuma rīkotājs) rīkotajiem kontaktu dibināšanas un komunikācijas pasākumiem, apmācībām un semināriem vai to cikliem (turpmāk – pasākumi) iesācējuzņēmumiem, neatbalstāmās nozares un darbības, atbalsta piešķiršanas kārtību un atbalsta kumulācijas prasības.

2. Šo noteikumu izpratnē iesācējuzņēmumi ir fiziskas personas vai personu grupas, kuras vēlas uzsākt uzņēmējdarbību un kuri ir reģistrēti komercreģistrā ne agrāk kā 5 gadus pirms pasākuma organizēšanas dienas.

3. Atbalsta mērķis ir veicināt apmācību un komunikācijas ar investoriem pasākumu norisi, kuri paredzēti iesācējuzņēmumiem ar izaugsmes potenciālu.

4. Atbalstu sniedz sabiedrība ar ierobežotu atbildību „Latvijas Garantiju aģentūra” (turpmāk – Latvijas Garantiju aģentūra).

5. Kopējais finansējuma apmērs ir 500 000 *euro*, kuru veido Latvijas Garantiju aģentūras līdzekļi.

6. Atbalstu sniedz saskaņā ar Komisijas 2013.gada 18.decembra Regulu (EK) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, L 352) (turpmāk – Komisijas Regula Nr.1407/2013).

**II. Neatbalstāmās nozares un darbības**

7. Atbalsts netiek piešķirts pasākumu rīkotājiem šādās nozarēs un šādām darbībām:

7.1. Komisijas Regulas Nr.1407/2013 1.panta pirmās daļas "a", "b", "c", "d" un "e" apakšpunktā noteiktajām nozarēm un darbībām;

7.2. kravas autotransporta līdzekļu iegādei pasākumu rīkotājiem, kuri veic komercpārvadājumus ar autotransportu;

7.3. operācijām ar nekustamo īpašumu;

7.4. azartspēlēm un derībām;

7.5. ieroču, munīcijas, tabakas un tabakas izstrādājumu, alkoholisko dzērienu ražošanai un tirdzniecībai.

8. Finansējumu nesniedz, ja pasākuma rīkotājs:

8.1. ir saimnieciskās darbības veicējs, kuram saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju ir nodokļu vai nodevu parādi;

8.2. ar tiesas spriedumu ir paslu­dināts maksātnespējas process vai kam ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, vai kam ir uzsākta bankrota procedūra, piemērota sanācija vai mierizlīgums, vai kura saimnieciskā darbība ir izbeigta.

**III. Atbalsta noteikumi**

9. Lai pieteiktos finansējuma saņemšanai, pasākuma rīkotājs iesniedz Latvijas Garantiju aģentūrai pieteikumu, kurā ietver:

9.1. plānotā pasākuma detalizētu aprakstu, kurā tiek norādīts pasākuma laiks, pasākuma norises vietas izvēles apraksts, rīkotāja apraksts, pasākuma mērķis, mērķauditorija un specifika, informācija par dalības maksu, piesaistīto moderatoru, lektoru, ekspertu un investoru uzskaitījums, pasākuma plāns un tā popularizēšanas apraksts;

9.2. pasākuma rīkotāja atbildīgo darbinieku un piesaistīto moderatoru, ekspertu, lektoru CV;

9.3. pasākuma budžeta atšifrējumu par katru izmaksu pozīciju, kā arī ieņēmumiem, ja tādi ir plānoti;

9.4. līgumu kopijas, uz kuru pamata tiek lietota ārvalstu franšīze (ja ir piemērojams);

9.5. informāciju par iepriekš rīkotajiem pasākumiem un to rezultātiem;

9.6. citu Latvijas Garantiju aģentūras prasīto informāciju, kas ir nepieciešama iepriekš norādīto dokumentu precizēšanai un pamatošanai, ja Latvijas Garantiju aģentūra šādu informāciju nevar iegūt pati normatīvajos aktos noteiktajā kārtībā.

10. Ar vienu pieteikumu pasākuma rīkotājs var pieteikties finansējuma saņemšanai par vairāku pasākumu rīkošanu, kuri ir paredzēti ne vēlāk kā viena gada laikā pēc pieteikuma iesniegšanas.

11. Pasākuma rīkotājs organizē pasākumu, tajā skaitā nodrošina visus nepieciešamos tehniskos resursus, cilvēkresursus, pasākuma telpu un izdales materiālus, kas ir paredzēti pasākuma dalībniekiem. Pasākuma rīkotājs nodrošina pasākuma norises vietas tehnisko noformējumu un iekārtojumu, kā arī veic citus sagatavošanās darbus, tajā skaitā nepieciešamos drošības pasākumus vai atļauju saskaņošanu ar atbilstošajām institūcijām, ja tādas ir nepieciešamas.

12. Šo noteikumu ietvaros ir attiecināmas šādas izmaksas:

12.1. telpu un nepieciešamā tehniskā aprīkojuma noma (audiovizuālās iekārtas), sakaru nodrošināšana, speciālās tehnikas īre, kas nepieciešama apmācību pasākumam;

12.2. pasākuma iesaistīto moderatoru, lektoru un ekspertu atalgojums, kā arī komandējuma izmaksas pasākuma laikā;

12.3. atalgojums pasākuma rīkotājiem par pasākuma organizēšanai izmantoto darba laiku;

12.4. pasākuma reklāmas un mārketinga izmaksas;

12.5. ēdināšanas pakalpojumi pasākuma laikā;

12.6. citas ar pasākumu saistītas izmaksas, kas ir samērīgas, ir nepieciešamas pasākuma norisei un ko pirms pasākuma ir apstiprinājusi Latvijas Garantiju aģentūra.

13. Latvijas Garantiju aģentūra izvērtē pasākuma rīkotāja iesniegto pieteikumu atbilstoši šo noteikumu pielikumā norādītajiem kritērijiem.

14. Gadījumā, ja, izvērtējot pasākuma rīkotāja iesniegto pieteikumu, Latvijas Garantiju aģentūra konstatē, ka pieteikumā ir nepieciešami precizējumi, Latvijas Garantiju aģentūra divu nedēļu laikā rakstiski informē pasākuma rīkotāju par nepieciešamajiem precizējumiem pieteikumā. Pasākuma rīkotājs precizētu pieteikumu atkāroti iesniedz Latvijas Garantiju aģentūrā divu nedēļu laikā.

15. Latvijas Garantiju aģentūra pieņem lēmumu par finansējuma piešķiršanu pasākumam, ja pieteikums atbilst visiem šo noteikumu pielikumā norādītajiem kritērijiem un ir pieejams finansējums.

16. Latvijas Garantiju aģentūra vērtē pretendentus un piešķir finansējumu to pieteikumu iesniegšanas kārtībā.

17. Maksimālais finansējuma apmērs vienam pasākumam ir 50% no pasākuma attiecināmajām izmaksām, bet ne vairāk kā 30 000 *euro*. Pārējos 50% no pasākuma attiecināmajām izmaksām sedz ar pasākuma rīkošanai piesaistīto privāto finansējumu un tirgus cenai atbilstošu pasākuma dalības maksu.

18. Pasākuma rīkotājs var pieteikties finansējuma saņemšanai šo noteikumu ietvaros vairākas reizes, nepārsniedzot kopējo saņemtā finansējuma apjomu 100 000 *euro* divu gadu laikā.

19. Pasākuma rīkotājs nodrošina, ka, īstenojot projektu, tiek piemērota iepirkuma procedūra pasūtītāja finansētiem projektiem.

**IV. Atbalsta saņemšanas nosacījumi**

20. Finansējuma saņemšanas kārtība tiek noteikta līguma, kas noslēgts starp Latvijas Garantiju aģentūru un pasākuma rīkotāju, ietvaros.

21. Pasākuma rīkotājs var saņemt finansējuma avansa vai starpposma maksājumu līdz 50% no kopējā šo noteikumu ietvaros piešķirtā finansējuma apmēra.

22. Lai saņemtu finansējuma noslēguma maksājuma veikšanai, pasākuma rīkotājs iesniedz Latvijas Garantiju aģentūrai:

22.1. pasākuma atskaiti, kurā ir aprakstīta pielikumā noteikto kritēriju izpilde un kurai tiek pievienotas vizuālas liecības par pasākuma norisi;

22.2. pasākuma budžeta izpildes ziņojumu;

221.3. pasākuma izmaksu apliecinošos dokumentus;

22.4. pasākuma apmeklējuma lapu, kurā pasākuma dalībnieki ar parakstu ir apliecinājuši savu dalību pasākumā.

**V. Atbalsta uzskaite un kumulācija**

23. Nosakot šo noteikumu 17.punktā minēto atbalsta apmēru, Latvijas Garantiju aģentūra ņem vērā citu atbalsta saņēmējam iepriekš piešķirto *de minimis* atbalstu un pārbauda, vai nav pārsniegts Komisijas Regulas Nr.1407/2013 3.panta 2.punktā noteiktais maksimālais apmērs attiecīgajā fiskālajā gadā un iepriekšējos divos fiskālajos gados.

24. Pirms finansējuma piešķiršanas pasākuma rīkotājs iesniedz Latvijas Garantiju aģentūrai informāciju par jebkādu atbalstu, kas saņemts atbilstoši Eiropas Komisijas 2006. gada 15. decembra Regulai (EK) Nr. 1998/2006 par līguma 87. un 88. panta piemērošanu *de minimis* atbalstam un Komisijas Regulai Nr.1407/2013, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem, norādot ziņas par attiecīgo fiskālo gadu un diviem iepriekšējiem fiskālajiem gadiem.

25. Atbalsts vienam vienotam uzņēmumam nedrīkst pārsniegt Komisijas Regulas Nr.1407/2013 3.panta 2.punktā noteikto maksimālo apmēru attiecīgajā fiskālajā gadā un iepriekšējos divos fiskālajos gados.

26. Latvijas Garantiju aģentūra nodrošina šo noteiktumu ietvaros piešķirtā atbalsta uzskaiti, tai skaitā informāciju, kas apliecina, ka atbalsta saņēmējs neatbilst šo noteikumu 7.punktā minētajiem nosacījumiem.

27. Latvijas Garantiju aģentūra atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

28. Atbalsta uzskaiti Latvijas Garantiju aģentūra glabā 10 gadus no dienas, kurā Latvijas Garantiju aģentūra ir piešķīrusi pēdējo atbalstu, un pēc pieprasījuma iesniedz Eiropas Komisijā.

31

29. Šo noteikumu ietvaros saņemto atbalstu nedrīkst apvienot ar jebkuru citu valsts atbalstu, kas sniegts par vienām un tām pašām attiecināmajām izmaksām.

Ministru prezidents L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza: Valsts sekretārs M. Lazdovskis

26.08.2014 11:48:47

1149

Baiba Strode

67013270, Baiba.Strode@em.gov.lv